CELEX: 32021D0597
Language: sl
Date: 2021-04-12 00:00:00
Title: Izvedbeni sklep Komisije (EU) 2021/597 z dne 12. aprila 2021 o določitvi ukrepov v nujnih primerih v zvezi s potrjenimi primeri infestacije z malim panjskim hroščem v Italiji (notificirano pod dokumentarno številko C(2021) 2365) (Besedilo v italijanskem jeziku je edino verodostojno) (Besedilo velja za EGP)

14.4.2021   
               
               
                  SL
               
               
                  Uradni list Evropske unije
               
               
                  L 128/4
               
            
         IZVEDBENI SKLEP KOMISIJE (EU) 2021/597
         z dne 12. aprila 2021
         o določitvi ukrepov v nujnih primerih v zvezi s potrjenimi primeri infestacije z malim panjskim hroščem v Italiji
         
            
               (notificirano pod dokumentarno številko C(2021) 2365)
            
         
         (Besedilo v italijanskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti točke (a) prvega pododstavka člena 259(1),
         ob upoštevanju naslednjega:
         
                     (1)
                  
                  
                     Mali panjski hrošč (Aethina tumida) je žuželka, domorodna v podsaharski Afriki, ki se je v zadnjih desetletjih razširila po vsem svetu in se lahko hitro razmnožuje zlasti v prisotnosti čebelje zalege, cvetnega prahu in meda v satju. Odrasli osebki lahko letijo do več kilometrov, da napadejo druga mesta. Infestacija z malim panjskim hroščem je navedena v Prilogi II k Uredbi (EU) 2016/429, kot je bila spremenjena z Delegirano uredbo Komisije (EU) 2018/1629 (2), in v Prilogi k Izvedbeni uredbi Komisije (EU) 2018/1882 (3).
                  
               
                     (2)
                  
                  
                     Mali panjski hrošč v Uniji večinoma ni prisoten, od septembra 2014 pa je prišlo do infestacij v italijanskih deželah Kalabrija in Sicilija. V Izvedbenem sklepu Komisije 2014/909/EU (4) so določeni nekateri ukrepi za varovanje zdravja živali v zvezi s potrjenimi infestacijami z malim panjskim hroščem v Italiji. Deželi Kalabrija in Sicilija sta trenutno navedeni v Prilogi k navedenemu izvedbenemu sklepu kot območji, za kateri veljajo navedeni zaščitni ukrepi. Navedeni izvedbeni sklep se uporablja do 21. aprila 2021.
                  
               
                     (3)
                  
                  
                     Osrednji pristojni organ v Italiji je nedavno Komisiji predložil informacije, iz katerih je razvidno, da se v deželi Kalabrija infestacija z malim panjskim hroščem še vedno pojavlja v čebelnjakih, čebeljih panjih, ki jih namešča in upravlja lokalni pristojni organ za preiskavo razmer, ter pri divjih medonosnih čebelah. V potrjenih primerih infestacije so bili prizadeti čebelnjaki ali čebelji panji uničeni. Lokalni pristojni organ je določil zaščitno območje v navedeni deželi ter prepovedal premike medonosnih čebel in nekaterih drugih proizvodov iz navedene dežele. Vendar lokalni pristojni organ ni mogel izkoreniniti malega panjskega hrošča. Širjenje malega panjskega hrošča s prizadetega območja v Italiji bi lahko pomenilo resno grožnjo za medonosne čebele in čmrlje drugje v Uniji.
                  
               
                     (4)
                  
                  
                     Informacije, ki jih je Komisiji predložil osrednji pristojni organ Italije, so tudi pokazale, da sta se od septembra 2014 v deželi Sicilija v čebelnjakih pojavila le dva potrjena primera infestacije z malim panjskim hroščem, ki je bila v obeh primerih izkoreninjena. Navedeni pristojni organ je zlasti ugotovil, da je bila druga infestacija, do katere je prišlo junija 2019, posledica nezakonitega premika ukradenih čebeljih panjev iz dežele Kalabrija, ki ga je opravil čebelar, in da je lokalni pristojni organ navedeno infestacijo takoj odkril, preiskal in izkoreninil. Uradni podatki, ki jih je osrednji pristojni organ zbral od lokalnih pristojnih organov po izvedbi ustreznih in reprezentativnih uradnih ukrepov spremljanja, vključno z večletno uporabo sentinelnih čebeljih panjev, potrjujejo odsotnost malega panjskega hrošča v deželi Sicilija od septembra 2014, z izjemo infestacije, do katere je prišlo junija 2019. Zato je lokalni pristojni organ februarja 2020 preklical zaščitno območje, ki ga je vzpostavil v navedeni deželi po potrditvi primera infestacije junija 2019.
                  
               
                     (5)
                  
                  
                     Da bi preprečili kakršne koli nepotrebne motnje za trgovino v Uniji, se izognili tveganju, da tretje države sprejmejo neupravičene omejitve trgovanja, in preprečili širjenje malega panjskega hrošča na druge dele Unije, je primerno določiti omejitve za premike nekaterih vrst blaga, s katerim se lahko razširi mali panjski hrošč. Te omejitve bi morale biti podobne tistim, ki so jih določili italijanski organi, in tistim, ki so trenutno določene v Izvedbenem sklepu 2014/909/EU. Območja, za katera veljajo ti ukrepi v nujnih primerih, bi morala biti omejena na deželo Kalabrija.
                  
               
                     (6)
                  
                  
                     Ukrepi iz tega sklepa bi se morali uporabljati od 21. aprila 2021, tj. od datuma začetka uporabe Uredbe (EU) 2016/429. Glede na težave, s katerimi se je pristojni organ v zadnjih letih soočal pri izkoreninjenju malega panjskega hrošča v deželi Kalabrija, bi se morali ti ukrepi uporabljati 3 leta.
                  
               
                     (7)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            V tem sklepu se uporabljajo naslednje opredelitve pojmov:
            
                        (a)
                     
                     
                        „čebelji panj“ pomeni posodo, ki se uporablja za gojenje medonosnih čebel ali čmrljev;
                     
                  
                        (b)
                     
                     
                        „čebelnjak“ pomeni obrat, v katerem se gojijo medonosne čebele ali čmrlji;
                     
                  
                        (c)
                     
                     
                        „nepredelani čebelarski stranski proizvodi“ pomenijo med, čebelji vosek, matični mleček, propolis ali cvetni prah, ki niso namenjeni za prehrano ljudi, kakor so opredeljeni v točki 10 Priloge I k Uredbi Komisije (EU) št. 142/2011 (5) in ki niso bili predelani z nobenim postopkom predelave iz vrstice 10 četrtega stolpca preglednice 2 iz oddelka 1 poglavja II Priloge XIV k navedeni uredbi;
                     
                  
                        (d)
                     
                     
                        „oprema za čebelarstvo“ pomeni uporabljene čebelje panje, dele čebeljih panjev in orodje, ki se uporablja v čebelnjaku.
                     
                  
         
            Člen 2
            
               1.   Italija zagotovi, da se na območjih iz Priloge izvajajo naslednji ukrepi v nujnih primerih:
               
                           (a)
                        
                        
                           prepoved odpreme naslednjega blaga na druga območja Unije:
                           
                                       (i)
                                    
                                    
                                       medonosne čebele;
                                    
                                 
                                       (ii)
                                    
                                    
                                       čmrlji;
                                    
                                 
                                       (iii)
                                    
                                    
                                       nepredelani čebelarski stranski proizvodi;
                                    
                                 
                                       (iv)
                                    
                                    
                                       oprema za čebelarstvo;
                                    
                                 
                                       (v)
                                    
                                    
                                       čebelarski proizvodi v satju, namenjeni za prehrano ljudi;
                                    
                                 
                     
                           (b)
                        
                        
                           izvajanje spremljanja v čebeljih panjih in čebelnjakih ter epidemioloških raziskav, vključno z:
                           
                                       (i)
                                    
                                    
                                       identifikacijo in sledenjem premikov blaga iz točke (a) v čebelnjake in iz njih ter v obrate za pridobivanje meda in iz njih na območju s polmerom 20 km okoli čebeljih panjev, v katerih je bila potrjena infestacija z malim panjskim hroščem;
                                    
                                 
                                       (ii)
                                    
                                    
                                       sporočanjem rezultatov takega spremljanja in epidemioloških raziskav Komisiji.
                                    
                                 
                     
            
               2.   Na podlagi rezultatov spremljanja in epidemioloških raziskav iz odstavka 1(b) lahko Italija izvede dodatne ustrezne ukrepe v nujnih primerih v skladu s členom 257 Uredbe (EU) 2016/429.
            
         
         
            Člen 3
            Ta sklep se uporablja od 21. aprila 2021 do 21. aprila 2024.
         
         
            Člen 4
            Naslovniki
            Ta sklep je naslovljen na Italijansko republiko.
         
         
            V Bruslju, 12. aprila 2021
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 84, 31.3.2016, str. 1.
         
            (2)  Delegirana uredba Komisije (EU) 2018/1629 z dne 25. julija 2018 o spremembi seznama bolezni iz Priloge II k Uredbi (EU) 2016/429 Evropskega parlamenta in Sveta o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 272, 31.10.2018, str. 11).
         
            (3)  Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).
         
            (4)  Izvedbeni sklep Komisije 2014/909/EU z dne 12. decembra 2014 o nekaterih zaščitnih ukrepih v zvezi s potrjenimi pojavi malega panjskega hrošča v Italiji (UL L 359, 16.12.2014, str. 161).
         
            (5)  Uredba Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (UL L 54, 26.2.2011, str. 1).
      
      
         
            PRILOGA
            
                        Država članica
                     
                     
                        Območja, za katera veljajo ukrepi v nujnih primerih
                     
                  
                        Italija
                     
                     
                        Dežela Kalabrija: celotna dežela.